Man tronk toe na hy voor Mugabe-konvooi insnyPres. Robert Mugabe van Zimbabwe Joseph Chakanetsa is deur landdros Tendai Rusinahama tot twee jaar tronkstraf gevonnis nadat hy aan roekelose bestuur skuldig bevind is. Hy is tot ŉ verdere 60 dae tronkstraf gevonnis omdat hy glo nie stilgehou het na die beweerde oortreding nie. Chakanetsa is ook met $200 Amerikaanse dollar beboet omdat hy glo nie gehoor gegee het aan Mugabe se veiligheidspan se instruksies om na die Borrowdale-polisiekantoor te ry nie. Sy bestuurslisensie is gekanselleer en hy mag vir die res van sy lewe nie swaarvoertuie of openbare vervoervoertuie bestuur nie. Chakanetsa het skuld beken op die aanklagte teen hom, maar het die hof om genade gesmeek. Volgens Chakanetsa het hy nie die presidensiële konvooi se sirenes gehoor nie en hy het hulle ook nie hoor verbykom nie. Hy het gesê die vragmotor waarmee hy gery het, het baie geraas. Die voorval het verlede Saterdag plaasgevind. Volgens die staatsaanklaer het ŉ polisiebeampte Chakanetsa beveel om stil te hou nadat hy in Mugabe se konvooi beland het. Chakanetsa het aan die versoek gehoor gegee maar glo weggejaag nadat hy beveel is om die polisiestasie te ry. Volgens die staatsaanklaer het Chakanetsa roekeloos deur die verkeer gery en is hy eers sowat 25km verder vasgetrek. Volgens Chakanetsa was hy baie bang toe hy besef het hy is deel van Mugabe se konvooi. Hy het gesê hy het besef dit is Mugabe se konvooi maar dat dit toe te gevaarlik was op stil te hou. Hy het ter strafversagting gesê niemand is beseer nie en daar was nie ŉ botsing of enige skade aan eiendom nie.